SKRIFTLIG FORESPØRGSEL E-0686/02

af Erik Meijer (GUE/NGL) til Kommissionen

(11. marts 2002)

Om: Fortsættelse af bygningsarbejder i modstrid med de nationale bestemmelser som følge af truslen om tilbagetrækning af EU-støtte i tilfælde af forsinkelser

1. Kan Kommissionen bekræfte, at den har givet tilladelse til udbetaling af et bidrag på 4,5 mio. EUR til anlæggelsen af en tredje havn uden for slusekomplekset i den nederlandske by IJmuiden, ud over 5 mio. EUR, der stilles til rådighed af det nederlandske ministerium for transport og offentlige arbejder?

2. Har Kommissionen kendskab til, at man ved anlæggelsen af dette projekt i 2001 flere gange overtrådte bygnings- og miljølovgivningen, bl.a. ved udgravelsen af forurenet slam uden forudgående godkendelse og ved deponeringen af illegalt affald fra udgravningsarbejderne, men at denne fremgangsmåde ikke blev suspenderet i år 2001, hvilket ville have været den normale straf, fordi det ifølge ministeriets inspektion kunne medføre, at et fyrsteligt støttebeløb fra Kommissionen ville gå tabt, hvilket betyder, at man i dette tilfælde ville overskride de strenge frister for gennemførelsen af arbejdet, som var knyttet til denne støtte?

3. Sker det ofte, at kontroversielle projekter, som burde indstilles på grund af nationale eller regionale bestemmelser eller udsættes, kun fortsættes, fordi enhver forsinkelse ikke ville være forenelig med de frister, som fastsættes som betingelse for tildeling af støtte fra Den Europæiske Unions midler?

4. Er Kommissionen rede til at sørge for, at de nationale og regionale overvejelser med hensyn til borgernes deltagelse, sikkerhed på arbejdspladsen, overtrædelse af miljølove eller byggeforskrifter i praksis ikke tilsidesættes på grund af stramme frister som et led i EU's støtteordninger? Agter Kommissionen derfor at forelægge forslag med henblik på at muliggøre en senere udbetaling af støtte, hvis forsinkelsen skyldes håndhævelsen af gældende national og regional lovgivning?

Kilde: De Volkskrant af 25.2.2002.

Svar afgivet på Kommissionens vegne af Michel Barnier

(21. maj 2002)

Efter oplysninger fra de nederlandske myndigheder er projektet vedrørende opførelsen af havnen i IJmuiden blevet udført under Zeehaven IJmuiden NV's ansvar. Dette er et privat selskab, som delvis ejes af de lokale myndigheder. I 1998 blev der ydet et beløb på op til 5 mio. EUR til dette projekt fra fællesskabsinitiativprogrammet RESIDER IJmond 1994-1999. Halvdelen af beløbet kom fra Den Europæiske Regionaludviklingsfond. Programmet styres af den lokale organisation IJmond IJzersterk. Tidsfristen for gennemførelsen af projekterne under dette program var den 31. december 2001.

Kommission er opmærksom på bemærkningerne i den nederlandske presse om eventuel manglende overholdelse af de nationale miljøbestemmelser i forbindelse med dette projekt. Den vil søge situationen klarlagt, før den træffer beslutning om at afslutte programmet.

Såfremt der indledes en retsundersøgelse, som fører til en suspension af projektets gennemførelse, finder artikel 52 i Rådets forordning (EF) nr. 1260/1999 om de generelle bestemmelser(1) anvendelse. I tilfælde heraf afsluttes programmet delvis. Dette betyder, at beslutningen om afslutning suspenderes for projekter, for hvilke der er indledt retsundersøgelse, indtil denne er afsluttet.

(1) EFT L 161 af 26.6.1999.